Ο **Όμιλος Austin Rover** (**ARG** - **Austin Rover Group**) ήταν μια βρετανική αυτοκινητοβιομηχανία, η οποία δημιουργήθηκε από τη British Leyland Motor Corporation (Μπρίτις Λέιλαντ Μότορ – BL) και λειτούργησε από το 1982 μέχρι και το 1987. Η ARG ήταν το αποτέλεσμα ενός εκτεταμένου προγράμματος αναδιοργάνωσης και σωτηρίας της British Leyland από τη χρεοκοπία.

Ιστορία της ARG
---------------

Μετά την κατάρρευση της British Leyland το 1975 και μετά την αναφορά που υπέβαλλε ο πρόεδρος της τότε «Εθνικής Επιτροπής Επιχειρήσεων» (ένα είδος «Οργανισμού Ανασυγκρότησης Επιχειρήσεων»), Don Ryder (Ντον Ράιντερ) η εταιρεία μετά την κρατική παρέμβαση για τη σωτηρία της, ονομάστηκε BL Cars Ltd. Παρόλα αυτά, τα τεράστια βιομηχανικά προβλήματα που θα αντιμετώπιζε η εταιρεία μέχρι και την κρατικοποίησή της, συνέχιζαν να αυξάνονται μέχρι και τα τέλη της δεκαετίας του 1970. Τα προβλήματα είχαν ως επίκεντρο κυρίως τον επικεφαλής του σωματείου εργαζομένων του εργοστασίου του Longbridge (Λόνγκμπριτζ), Derek Robinson (Ντέρεκ Ρόμπινσον, ο βρετανικός Τύπος τον χαρακτήριζε «Κόκκινο Ρόμπο»). Ο Ρόμπινσον είχε αναλάβει μεγαλύτερο έλεγχο στη BL από πολλούς από τα ανώτερα στελέχη της εταιρείας, ενώ η δικτύωσή του με τους υπόλοιπους επικεφαλής των σωματείων άλλων εργοστασίων είχε φτάσει σε τέτοιο σημείο, που, αν ο Ρόμπινσον το διέταζε, θα μπορούσε να γονατίσει την εταιρεία. Η τότε κυβέρνηση των Εργατικών, είχε εξαντλήσει κάθε περιθώριο υπομονής και για το λόγο αυτό διόρισε ως πρόεδρο της BL τον (γεννημένο στη Νότια Αφρική) Sir Michael Edwardes (Σερ Μάικλ Εντουάρντες) για να αντιστρέψει την πορεία της εταιρείας. 

Η πρώτη δουλειά του Εντουάρντες ήταν να κάμψει την υπερβολική δύναμη που είχαν τα σωματεία των εργαζομένων στην εταιρεία. Αφού ανακάλυψε ότι ο Ρόμπινσον είχε διασυνδέσεις και σε μεγάλο βαθμό επηρεαζόταν από διάφορες κομμουνιστικές ομάδες, η εταιρεία είχε πλέον μεγάλο αριθμό στοιχείων που αποδείκνυαν ότι οι πράξεις του Ρόμπινσον γίνονταν εσκεμμένα, ώστε να ζημιωθεί η BL αλλά και η βρετανική οικονομία γενικότερα. Έτσι, ο Ρόμπινσον απολύθηκε τελικά το 1979. Στη συνέχεια, ο Εντουάρντες εφάρμοσε ένα πολύ σκληρό πρόγραμμα αναδιοργάνωσης της εταιρείας, που περιελάμβανε το κλείσιμο αρκετών εργοστασίων και πώλησης τμημάτων. Οι μεγαλύτερες απώλειες ήταν το εργοστάσιο της MG στο Abingdon και τα εργοστάσια της Triumph στο Speke και στο Canley. Επίσης, υπό την καθοδήγηση του Εντουάρντες, η εταιρεία ξεκίνησε μια εκτεταμένη συνεργασία με την ιαπωνική Honda, η οποία χάραξε το δρόμο για την από κοινού εξέλιξη νέων μοντέλων με το σήμα της Rover, τα οποία και αποτέλεσαν την αιχμή του δόρατος για την ανάκαμψη της εταιρείας στις δεκαετίες του 1980 και του 1990. Τέλος, ο αριθμός αντιπροσωπειών της BL στη Βρετανία μειώθηκε δραστικά.

Με τις φίρμες MG, Triumph, Morris, Riley και Wolseley να έχουν σχεδόν εξαλειφθεί, η νέα, μικρότερη BL μετονομάσθηκε για μία ακόμα φορά το 1982, και έγινε ο Όμιλος Austin Rover. Το 1984, η Jaguar αποσχίσθηκε από την εταιρεία και μεταγενέστερα πουλήθηκε στη Ford. 

Μετά την εξαγορά της εταιρείας από την British Aerospace, η εταιρεία έγινε γνωστή ως απλά «Όμιλος Rover» από το 1988. Παρέμεινε έτσι μέχρι και το 2000, όταν η πώληση αντί συμβολικού τιμήματος του Ομίλου από τη γερμανική BMW συνέβαλε στη δημιουργία του Ομίλου MG Rover.

Χρονολογίες του Ομίλου Austin Rover
-----------------------------------

* 1982 - Η BL Cars Ltd γίνεται «Όμιλος Austin Rover»
* 1982 - Αρχή παραγωγής του Austin Ambassador. Η παραγωγή του Austin Allegro σταματά.
* 1982 – Ο Μάικλ Εντουάρντες παραιτείται από τη θέση του. Νέος Πρόεδρος της ARG έγινε ο Harold Musgrove (Χάρολντ Μασγκρόουβ).
* 1983 – Έναρξη παραγωγής του Austin Maestro. Η παραγωγή του Morris Ital σταματά.
* 1984 – Έναρξη παραγωγής του δεύτερου αυτοκινήτου της συνεργασίας Honda – ARG, της πρώτης γενιάς του Rover 200.
* 1984 – Έναρξη παραγωγής του Austin Montego.
* 1984 – Απόσχιση της Jaguar από την ARG.
* 1986 – Παρουσίαση του νέου Rover 800, από κοινού εξελιγμένο με τη Honda.
* 1987 – Η Unipart, η εταιρεία ανταλλακτικών της ARG πωλείται.
* 1987 – Τα σήματα της Austin απομακρύνονται από τα μοντέλα Metro, Maestro και Montego της χρονιάς του 1988.
* 1988 – Η ARG πωλείται από την κυβέρνηση των Συντηρητικών στη British Aerospace και μετονομάζεται σε Όμιλο Rover.

|  |
| --- |
| **Η άνοδος και η πτώση της British Leyland - αυτοκινητοβιομηχανίες και μάρκες** - +/− |
| Φίρμα | 1900 | 1910 | 1920 | 1930 | 1940 | 1950 | 1960 | 1970 | 1980 | 1990 | 2000 | **2006** |
| Jaguar |  |  |  | SS Cars | Jaguar | Jaguar | BMH | British Leyland | Jaguar | Ford |
| Daimler | Daimler | BSA | BSA |
| Lanchester | Lanchester |
| Mini |  |  |  |  |  |  | BMC | Austin
Rover (ΑRG) | BAe | BMW | BMW/MINI |
| Riley | Riley | NuffieldOrganisation | BMW |
| MG |  |  |  | Morris Garages (MG) | BMW | MGR | Nanjing |
| Morris |  |  | Morris | Morris |
| Wolseley | Wolseley |
| Austin | Austin | Austin |
| Vanden Plas |  | Vanden Plas | Ford |
| Rover |  | Rover | Rover | Rover | BMW/MGR | Ford |
| Land Rover |  |  |  |  |  | Ford |
| Alvis |  |  |  | Alvis | BAE Systems |
| Standard |  | Standard | Standard Triumph | Leyland | BMW/Triumph |
| Triumph | Dawson | Triumph |
|    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |    |

Εξωτερικοί σύνδεσμοι
--------------------

* Σελίδα με την ιστορία της Austin Rover (στα αγγλικά)